“เสริมคุณ” รวบอำนาจเบ็ดเสร็จ ขึ้นแท่นผู้ถือหุ้นอันดับ 1 “CMO”
"เสริมคุณ" รวบอำนาจเบ็ดเสร็จ ขึ้นแท่นผู้ถือหุ้นอันดับ 1 “CMO”
23 มิ.ย. 2559

บริษัท ซีเอ็มโอ จำกัด (มหาชน) หรือ CMO เปิดเผยว่า บริษัทได้รับแจ้งจากผู้ถือหุ้นใหญ่ คือ นายเสริมคุณ คุณาวงศ์ ว่าได้ทำการซื้อหุ้น CMO จำนวน 81,862,575 หุ้น หรือ 32.04% จากบริษัท เอส.คิวบิค จำกัด ซึ่งเป็นกลุ่มเดียวกัน  ส่งผลให้นายเสริมคุณ ถือหุ้นใน CMO เพิ่มเป็น 43.86% จากเดิมที่ 11.81% ขณะที่เอส.คิวบิค ไม่มีหุ้น CMO คงเหลือ
การซื้อหุ้นดังกล่าวนับเป็นการปรับโครงสร้างการถือหุ้นภายในของกลุ่มผู้ถือหุ้นใหญ่เท่านั้น ไม่มีผลกระทบต่อโครงสร้างการบริหารจัดการ และนโยบายการดำเนินธุรกิจของบริษัท
ทั้งนี้ การซื้อหุ้น CMO ของนายเสริมคุณครั้งนี้ ได้รับการผ่อนผันไม่ต้องทำคำเสนอซื้อหลักทรัพย์ทั้งหมดของกิจการ (เทนเดอร์ออฟเฟอร์) จากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้วเมื่อวันที่ 16 มิ.ย.59
ขณะที่ข้อมูลของบริษัท เอส.คิวบิค มีนายเสริมคุณ ถือหุ้น 50.50% และมีลูกสาว 2 คน คือ นางสาวเหมือนฝัน คุณาวงศ์ และนางสาววาดฝัน คุณาวงศ์ ถือหุ้นคนละ 24.75%
อนึ่ง วันนี้มีรายการบิ๊กล็อตหุ้น CMO 1 รายการ จำนวน 81,862,575 หุ้น มูลค่าซื้อขาย 107,239,970 บาท เทรดในราคาเฉลี่ยหุ้นละ 1.31 บาท ซึ่งต่ำกว่าราคาหุ้น CMO ที่วันนี้ปิดตลาดที่ระดับ 1.89 บาท 
ผู้ถือหุ้นรายใหญ่สุดของ CMO 5 อันดับแรก ล่าสุดเมื่อ 17 มี.ค.59 ประกอบด้วย 
1. บริษัท เอส.คิวบิค จำกัด  ถือหุ้น  81,862,575 หุ้น  สัดส่วน(32.04%) 
2. นายเสริมคุณ คุณาวงศ์  ถือหุ้น  30,181,257 หุ้น (11.81%) 
3. นายกรานต์ ฉายาวิจิตรศิลป์  ถือหุ้น  12,500,000 หุ้น (4.89%) 
4. บริษัท ไทยเอ็นวีดีอาร์ จำกัด ถือหุ้น  11,467,025 หุ้น (4.49%) 
5. น.ส.สุรีย์ สิริกรณ์ ถือหุ้น  9,894,300 หุ้น (3.87%)  